Judecători și procurori anchetați ori condamnați penal, admiși de CSM în magistratură. Cum a fost posibil
Premieră controversată în justiția din România. Consiliul Superior al Magistraturii a admis joi intrarea în corpul judecătorilor și procurorilor a unor candidați care au fost anchetați penal și chiar condamnați, ori li s-a amânat aplicarea pedepsei.
Explicația vine de la Curtea Constituțională, care consideră că bună reputație de care trebuie să dea dovadă magistrații este doar un concept juridic și nu unul moral.
Consiliul Superior al Magistraturii a admis în corpul judecătorilor și procurorilor patru avocați și o grefieră, anchetați ori condamnați penal. Membrii CSM au apreciat că acum au o bună reputație pentru că au fost reabilitați ori li s-a amânat pedeapsa.
Alin-Vasile Ene, judecător: "Imediat după ce au fost validați li se urează succes în activitate."
Adriana Stoicescu, Curtea de Apel Timișoara: "Care este percepția societății în momentul în care știi că un judecător care a săvârșit o faptă, o infracțiune, ajunge să te judece. Chiar dacă este reabilitat, din punct de vedere juridic omul acela este integru. Dar din punctul de vedere al percepției oamenilor cred totuși că avem o problemă."
Un avocat din Botoșani, de exemplu, a fost condamnat acum 25 de ani la amendă penală pentru loviri și alte violențe, dar între timp a fost reabilitat de drept. Ștearsă din cazier a fost și condamnarea de șase luni de închisoare cu suspendare primită de o grefieră din Galați, pentru ucidere din culpă.
Iar o instanță din București a decis să îi amâne unei avocate aplicarea pedepsei pentru acuzații de fals.
Singurul candidat căruia plenul CSM i-a amânat validarea bunei reputații este un avocat din Baroul Argeș, pe care procurorii anticorupție l-au acuzat în ianuarie de trafic de influență. Ar fi luat șpagă 10.000 de euro de la o persoană condamnată, căreia i-ar fi promis că o va ajuta la instanța supremă să i se admită recursul în casație. Între timp, el a fost plasat sub control judiciar, dar se bucură de prezumția de nevinovăţie.
Judecător Adriana Stoicescu, Curtea de Apel Timișoara: "Dacă am face referire doar la faptele săvârșite din culpă, acolo aș avea o mică reținere și aș spune, Da! Omul a săvârșit o infracțiune din culpă, a intervenit reabilitarea și nu cred că putem să îl lăsăm cu anatema pe viață. Când avem totuși infracțiuni comise cu vinovăție, nu putem trece așa de ușor cu vederea peste astfel de fapte."
Oficialii CSM susțin că sunt obligați să accepte astfel de candidați de o decizie a Curţii Constituţionale, care consideră că buna reputație cerută magistraţilor reprezintă un concept juridic și nu unul moral.
"Bună reputaţie reprezintă un concept juridic, şi nu unul eminamente moral!" - CCR.
Cei cinci noi magistrați - trei judecători și doi procurori - au refuzat să comenteze public situația, dar își vor începe activitatea în momentul în care Președintele României va semna decretele de numire în magistratură.
Sursa: Pro TV
Dată publicare:
21-03-2024 19:34